Гары Кейн

**Га́ры Кейн** (;  28 ліпеня 1993 году, Ўолтэмстаў, Вялікі Лёндан) — ангельскі футбаліст, нападнік нямецкага клюбу «Баварыя» і нацыянальнай зборнай Ангельшчыны. Кейн лічыцца адным з найлепшых нападнікаў у сьвеце, дзякуючы сваім выніковым паказьнікам і здольнасьцю распачаць удалыя наступы на браму супернікаў. Ён займае першае месца ў клюбе «Тотэнгэм Готспур» паводле колькасьці галоў за ўсе часы, пры гэтым ачольваючы сьпіс бамбардзіраў Прэм’ер-лігі, калі лічыць толькі галы ў складзе адной дружыны. Ёсьць адной з ключавых постасьцяў зборнай Ангельшчыны, якой дапамог дасягнуць фіналу буйных першынстваў на чэмпіянаце Эўропы 2020 году ўпершыню ў гісторыі ангельскага футболу зь фіналу чэмпіянату сьвету 1966 году. Сябра ордэну Брытанскай імпэрыі (MBE, 2018). Найлепшы бамбардзір зборнай Ангельшчыны.

## Кар’ера
### Клюбная
Кейн гуляў за мясцовы клуб «Рыджўэй Ровэрз» з 1999 году, калі яму было толькі шэсьць гадоў. У веку васьмі гадоў хлопец прыяднаўся да моладзевай акадэміі «Арсэналу». Паводле словаў Ліяма Брэйдзі, які тады кіраваў акадэміяй «кананіраў», хлопца выключылі пасьля першага сэзону, бо ён быў «крыху пухнатым» і «ня вельмі спартовым». У лістападзе 2015 году тагачасны трэнэр «Арсэналу» Арсэн Вэнгер заявіў, што расчараваны тым, што «Арсэнал» пазбавіўся ад Кейна. Футбаліст тады праходзіў прагляд у «Тотэнгэм Готспур», які таксама спачатку ня быў пасьпяховым. У выніку малы Кейн вярнуўся ў свой былы клюб «Рыджўэй Ровэрз». У 2004 годзе ён далучыўся да акадэміі «Ўотфарду», а неўзабаве быў запрошаны ў «Тотэнгэм Готспур». Празь некалькі гадоў па далучэньні да каманды адбыўся вялікі прагрэс, бо хлопец стаў вышэйшы і фізычна мацнейшы. Кейн двойчы зьяўляўся на лаўцы запасных асноўнай каманды ў сэзоне 2009—2010 гадоў.

Кейн падпісаў свой першы прафэсійны кантракт з «Тотэнгэмам» у ліпені 2010 году, пасьля чаго пачаў свой шлях па арэндах. 7 студзеня 2011 году футбаліст часова перайшоў у «Лэйтан Орыент», дзе першым голам адзначыўся ў канцы месяца ў матчы супраць «Шэфілд Ўэнздэй». 12 лютага ён правёў два галы ў пераможным матчы супраць «Брыстал Ровэрз», выйшаўшы на замену на 70-й хвіліне. Па вяртаньні з арэнды нападнік пасьпеў дэбютаваць у складзе каманды ў матчы Лігі Эўропы супраць шатляндзкага клюбу «Гартс». Перад пачаткам 2012 году Кейн і ягоны аднаклюбнік Раян Мэйсан пагадзіліся на арэнду ў «Мілўол» з другога дывізіёну ангельскага першынства. Менавіта ў гэтым клюбе адбыўся прарыў маладзёна, які за апошнія 14 матчаў сэзону адзначыўся сямю галамі. 18 жніўня 2012 году нападнік дэбютаваў у Прэм’ер-лізе ў складзе «Тотэнгэму» ў матчы супраць «Ньюкасл Юнайтэд», але неўзабаве быў аддадзены ў арэнду іншаму клюбу найвышэйшага дывізіёну «Норыдж Сіці». Аднак, траўма нагі выбіла Кейна да канца году. У лютым 2023 годзе футбаліст быз адкліканы з арэнды, але хутка быў аддадзены клюбу «Лэстэр Сіці», які на той час спаборнічаў у другім дывізіёне.

Кейн улучыў свой першы гол за «Тотэнгэм» у сэзоне 2013—2014 гадоў у матчы Кубка лігі супраць «Гал Сіці», ураўнаўшы лік у дадатковы час, а таксама рэалізаваў сваю спробу ў сэрыі пасьляматчавых пэнальці. У красавіку 2014 году ён у трох матчах запар адзначаўся голам у матчах супраць «Сандэрлэнду», «Ўэст Бромўіч Альбіёну» і «Фулгэму». У сэзоне 2014—2015 гадоў ангелец стаў сапраўднай сэнсацыяй эўрапейскага футболу, калі паводле вынікаў розыгрышу ангельскай Прэм’ер-лігі быў другім найлепшым бамбардзірам. Наступны сэзон пачаўся няўдала, але зь цягам розыгрышу пачаў адзначацца галамі. Гуляючы за «Тотэнгэм» у сэзоне 2015—2016 гадоў, гулец стаў найлепшым бамбардзірам ангельскай лігі, паклаўшы на свой рахунак 25 галоў. Кейн апярэдзіў на адзін гол Сэрхіё Агуэра і Джэймі Вардзі. У наступным сэзоне ён зноў стаў пераможцам спаборніцтваў найлепшых бамбардзіраў чэмпіянату Ангельшчыны, гэтым разам 29 разоў улучаючы мяч у браму супернікаў, не зважаючы на тое, што Кейн прапусьціў некаторыя гульні і ўзяў удзел толькі ў 30 матчах турніру. У сэзоне 2017—2018 гадоў ён яшчэ больш палепшыў свой бамбардзірскі рэкорд, стаўшы аўтарам 30 галоў у Прэм’ер-лізе, але нават гэтага было недастаткова, каб стаць найлепшым бамбардзірам лігі ў трэці раз, саступіўшы толькі на 2 галы эгіпецкаму нападніку «Лівэрпула» Магамэду Салягу.

Сэзоны 2018—2019 і 2019—2020 гадоў былі азмрочаныя траўмамі, якія часам выбівалі нападніка з складу каманды. 1 чэрвеня 2019 году гулец згуляў у фінале Лігі чэмпіёнаў, не зважаючы на тое, што выбар яго на ўдзел у матчы пасьля траўмы быў прадметам дыскусіяў, бо «Тотэнгэм» саступіў «Лівэрпулу» зь лікам 2:0. 4 кастрычніка 2020 году ён зрабіў галявы дубль у выязным матчы супраць «Манчэстэр Юнайтэд», калі сталічныя футбалісты перамаглі зь лікам 6:1. Гэта было найбуйнейшай перамогай «Тотэнгэму» на «Олд Трафард» і іхным найлепшым вынікам супраць «Юнайтэд» з часоў хатняй перамогі ў 1932 годзе. Кейн правёў свой 200-ы гол за «Тотэнгэм» у сваім 300-м матчы за клюб у пераможным матчы супраць «Лудагорца» ў групавым этапе Лігі Эўропы. 23 траўня 2021 году ангелец адзначыўся голам у пераможным матчы супраць «Лэстэр Сіці», што стала ягоным 23-м голам у сэзоне. Гэта прынесла яму трэцюю ўзнагароду «Залатая буца» ў кар’еры. Ён таксама атрымаў узнагароду найлепшаму плэймэйкера сэзону Прэм’ер-лігі за найбольшую колькасьць галявых перадач у сэзоне, стаўшы першым гульцом, які атрымаў узнагароды «Залатая буца» і плэймэйкер году ў адным сэзоне з моманту інаўгурацыі ўзнагароды для плэймэйкераў у 2018 годзе.

Сэзону 2021—2022 гадоў папярэднічала спрэчка з нагоды жаданьня Кейна пакінуць «Тотэнгэм». Ён заявіў, што ў яго ёсьць джэнтэльмэнскае пагадненьне з старшынём клюбу Дэніелам Леві, якое дазволіць яму сысьці ўлетку. Пагадненьне не было выканана, і Леві адхіліў цікавасьць, выказаную «Манчэстэр Сіці» да паслугаў Кейна, у тым ліку прапанову аб трансфэры ў памеры 127 мільёнаў фунтаў стэрлінгаў. У выніку футбаліст застаўся ў Лёндане. 16 сакавіка 2022 году Кейн улучыў гол у выязным матчы супраць «Брайтану», дзякуючы чаму лёнданцы перамаглі зь лікам 2:0, давёўшы сваю колькасьць галоў на выезьдзе ў Прэм’ер-лізе да 95, перасягнуўшы рэкорд Ўэйна Руні паводле колькасьці галоў, улучаных у гасьцях у Прэм’ер-лізе.

У жніўні 2022 году Кейн усталяваў рэкорд у колькасьці галоў, праведзеных за адзін клюб у Прэм’ер-лізе, улучыўшы свой 185 гол у браму «Ўулвэргэмптан Ўандэрэрз». 11 сакавіка 2023 году ён стаў найлепшым бамбардзірам «Тотэнгэму» ўсіх часоў. У 2023 годзе ён заняў другі радок у сьпісе бамбардзіраў лігі пасьля Эрлінга Голяна, маючы 30 галоў на рахунку, стаўшы першым гульцом, які адзначыўся 30-ю галамі ў двух асобных сэзонах Прэм’ер-лігі з 38 матчаў. Па сыходзе Карыма Бэнзэмы з «Рэалу» 6 чэрвеня 2023 году галоўны трэнэр мадрыдцаў Карлё Анчэлёцьці, які быў зацікаўлены ў падпісаньні Кейна, як паведамляліся, папрасіў сваю раду дырэктароў ініцыяваць магчымы трансфэр. У канцы чэрвеня 2023 году «Баварыя» зрабіла першую прапанову за Кейна ў памеры 70 мільёнаў фунтаў стэрлінгаў, але яна была адхіленая. Перад пачаткам новага сэзону лёнданцы яшчэ раз адхілілі прапановы мюнхэнцаў, але бакі ўсё ж такі дамовіліся. 12 жніўня Кейн апублікаваў разьвітальнае відэа у Instagram, падзякаваўшы пэрсаналу і заўзятарам «Тотэнгэму» за час у клюбе. «Тотэнгэм» апублікаваў афіцыйную заяву неўзабаве пасьля гэтага, аддзякаваўшы Кейна за ягоную працу.

Пасьля таго, як 10 жніўня 2023 году «Баварыя» і «Тотэнгэм» дамовіліся аб угодзе, Кейн узгадніў асабістыя ўмовы і на наступны дзень вылецеў у Мюнхэн. 12 жніўня «Баварыя» абвесьціла аб складаньні з ангельцам чатырохгадовага кантракту. Кейн стаў самым дарагім падпісаньнем у гісторыі Бундэсьлігі, абыйдучыся клюбу ў 100 мільёнаў эўра. Ён правёў свой першы гол за клюб у першым туры лігі, а таксама аддаў галявую перадачу на Лероя Санэ, калі «Баварыя» перамагла «Вэрдэр» зь лікам 4:0 на выезьдзе. 27 жніўня Кейн адзначыўся галявым дублем за «Баварыю» ў хатнім матчы лігі супраць «Аўгсбургу» (3:1). 23 верасьня нападнік аформіў свой першы хет-трык за «Баварыю», а таксама аддаў дзьве галявыя перадачы ў пераможным матчы супраць «Бохуму» (7:0), павялічыўшы сваю колькасьць галоў у лізе да сямі і ўсталяваўшы новы клюбны рэкорд паводле колькасьці галоў, праведзеных гульцом у першых пяці матчах Бундэсьлігі. 28 кастрычніка Кейн зрабіў чарговы хет-трык у матчы супраць «Дармштату-98». 4 лістапада футбаліст у трэці раз адзначыўся хет-трыкам у матчы супраць дортмундзкай «Барусіі». 24 лістапада, пацэліўшы ў пераможным матчы супраць «Кёльну» свой 18-ы гол сэзону ў лізе, ён стаў найлепшым англельцам паводле колькасьці праведзеных галоў за адзін сэзон у гісторыі Бундэсьлігі, апярэдзіўшы Кевіна Кігана і Джэйдана Санча. Па сакавіцкім матчы супраць «Дармштату-98» Кейн ліквідаваў рэкорд Увэ Зээлера, які правёў 30 галоў у дэбютным сэзоне Бундэсьлігі. У наступным сэзоне 2024—2025 гадоў ангелец працягнуў свой галявы марш. У выніку ён здабыў свой першы вялікі трафэй, стаўшы чэмпіёнам Нямеччыны. Пагатоў, Кейн завяршыў сэзон як найлепшы бамбардзір другі сэзон запар і быў названы найлепшым футбалістам сэзону лігі за выдатную гульню ў складзе «Баварыі».

### Міжнародная
У 2010 годзе дэбютаваў за юнацкую зборную Ангельшчыны, узяўшы ўдзел у 17 гульнях на моладзевым узроўні і пацэліўшы 8 галоў. З 2013 году бараніў колеры моладзевай зборнай Ангельшчыны. На моладзевым узроўні згуляў у 13 афіцыйных матчах, у якіх адзначыўся 9-ю галамі.

27 сакавіка 2015 году запачаткаваў выступы ў афіцыйных матчах нацыянальнай зборнай Ангельшчыны. Футбаліст выйшаў на замену на 71-й хвіліне адборачнага матчу чэмпіянату Эўропы 2016 году супраць зборнай Летувы. Празь некалькі хвілінаў па выхадзе на поле ўсталяваў канчатковы лік гульні, улучыўшы чацьверты гол ангельскай каманды ў матчы. У фінальнай частцы чэмпіянату Эўропы 2016 году ўзяў удзел ва ўсіх чатырох матчах сваёй каманды, але гэтак і ня здолеў правесьці аніводнага голу, і ягоная каманда нечакана завяршыла спаборніцтвы на стадыі 1/8 фіналу, саступіўшы зборнай Ісьляндыі. 16 траўня 2018 году быў улучаны ў заяўку нацыянальнай зборнай на чэмпіянат сьвету ў Расеі таго году, быў абраны капітанам каманды на гэтым турніры. У выніку гулец стаў найлепшым бамбардзірам турніру, паклаўшы на свой рахунак 6 галоў. На чэмпіянаце Эўропы 2020 году стаў аўтарам чатырох галоў ды дапамог зборнай прабіцца ў фінал, дзе 11 ліпеня на Ўэмблі яны зазналі паразу ад зборнай Італіі. Асноўны час матчу скончыўся ўнічыю зь лікам 1:1, але ангельцы саступілі па пэнальці зь лікам 2:3. У той гульні Кейн рэалізаваў адзін з пасьляматчавых стрэлаў. 7 чэрвеня 2022 году ён правёў свой 50-ы гол за нацыянальную зборную ў гульні супраць зборнай Нямеччыны ў Лізе нацыяў.

На чэмпіянаце сьвету 2022 году ангелец ня даў рады ў справе галоў у адразу трох матчах групавога этапу, але аддаў тры галявыя перадачы. У 1/8 фіналу ён зрабіў гол у гульні супраць зборнай Сэнэгалу (3:0). У чвэрцьфінале супраць зборнай Францыі нападнік рэалізаваў пэнальці ў другім тайме пры ліку 0:1 і зраўняўся з Ўэйнам Руні ў колькасьці галоў за зборную Ангельшчыны, якіх на ягоным рахунку стала 53. 23 сакавіка 2023 году ў адборачным матчы чэмпіянату Эўропы 2024 году супраць зборнай Італіі (1:2) ён адзначыўся голам і афіцыйна стаў найлепшым бамбардзірам у гісторыі зборнай.

## Дасягненьні
**«Баварыя»**:
* Чэмпіён Нямеччыны: 2025
* Уладальнік Супэркубка Нямеччыны: 2025
* Найлепшы бамбардзір чэмпіянату сьвету па футболе: 2018
* Найлепшы бамбардзір ангельскай Прэм’ер-лігі (3): 2016, 2017, 2021

## Крыніцы

## Вонкавыя спасылкі
* 
* 

Катэгорыя:Ангельскія футбалісты